CELEX: 32021D0086
Language: sk
Date: 2021-01-22 00:00:00
Title: Vykonávacie rozhodnutie Rady (EÚ) 2021/86 z 22. januára 2021, ktorým sa Litovskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty

28.1.2021   
               
               
                  SK
               
               
                  Úradný vestník Európskej únie
               
               
                  L 30/2
               
            
         VYKONÁVACIE ROZHODNUTIE RADY (EÚ) 2021/86
         z 22. januára 2021,
         ktorým sa Litovskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1 prvý pododsek,
         so zreteľom na návrh Európskej komisie,
         keďže:
         
                     (1)
                  
                  
                     Podľa článku 287 smernice 2006/112/ES má Litva možnosť oslobodiť od dane z pridanej hodnoty (ďalej len „DPH“) zdaniteľné osoby, ktorých ročný obrat nie je vyšší ako ekvivalent sumy 29 000 EUR v národnej mene pri prepočítacom kurze platnom v deň jej pristúpenia k Únii. Litva bola podľa vykonávacieho rozhodnutia Rady 2011/335/EÚ (2) oprávnená do 31. decembra 2020 oslobodiť od DPH zdaniteľné osoby s ročným obratom nepresahujúcim v národnej mene 45 000 EUR pri výmennom kurze ku dňu jej pristúpenia k Únii.
                  
               
                     (2)
                  
                  
                     Listom, ktorý Komisia zaevidovala 18. júna 2020, Litva požiadala o povolenie pokračovať v uplatňovaní osobitného opatrenia odchyľujúceho sa od článku 287 smernice 2006/112/ES (ďalej len „odchyľujúce sa opatrenie“) od 1. januára 2021 do 31. decembra 2024 a zvýšiť limit na toto oslobodenie na 55 000 EUR (ďalej len „zvýšený limit“). Členské štáty majú do 31. decembra 2024 prijať a uverejniť zákony, iné právne predpisy a správne opatrenia potrebné na dosiahnutie súladu s článkom 1 smernice Rady (EÚ) 2020/285 (3), ktorou sa stanovujú jednoduchšie pravidlá DPH pre malé podniky a ktorou sa okrem iného vypúšťa článok 287 smernice 2006/112/ES s účinnosťou od 1. januára 2025.
                  
               
                     (3)
                  
                  
                     Na základe odchyľujúceho sa opatrenia by zdaniteľné osoby, ktorých ročný obrat nie je vyšší ako 55 000 EUR, budú oslobodené od určitých alebo všetkých povinností súvisiacich s DPH stanovenou v kapitolách 2 až 6 hlavy XI smernice 2006/112/ES.
                  
               
                     (4)
                  
                  
                     Vyšší limit pre osobitnú úpravu pre malé podniky stanovenú v článkoch 281 až 294 smernice 2006/112/ES je zjednodušujúcim opatrením, pretože sa ním môžu výrazne obmedziť povinnosti malých podnikov súvisiace s DPH. Požadovaný zvýšený limit je v súlade s článkom 284 smernice 2006/112/ES.
                  
               
                     (5)
                  
                  
                     Komisia v súlade s článkom 395 ods. 2 druhým pododsekom smernice 2006/112/ES odoslala ostatným členským štátom žiadosť Litvy listami z 10. augusta 2020 a 11. augusta 2020. Listom z 12. augusta 2020 Komisia oznámila Litve, že má všetky informácie, ktoré považuje za potrebné na posúdenie žiadosti.
                  
               
                     (6)
                  
                  
                     Odchyľujúce sa opatrenie je nepovinné pre zdaniteľné osoby, ktoré budú mať naďalej možnosť rozhodnúť sa pre všeobecnú úpravu uplatňovania DPH v súlade s článkom 290 smernice 2006/112/ES.
                  
               
                     (7)
                  
                  
                     Podľa informácií, ktoré Litva poskytla, bude mať odchyľujúce sa opatrenie len zanedbateľný vplyv na celkovú sumu daňových príjmov vybraných na stupni konečnej spotreby.
                  
               
                     (8)
                  
                  
                     Odchyľujúce sa opatrenie nebude mať negatívny vplyv na vlastné zdroje Únie pochádzajúce z DPH, pretože Litva vypočíta kompenzáciu v súlade s článkom 6 nariadenia Rady (EHS, Euratom) č. 1553/89 (4).
                  
               
                     (9)
                  
                  
                     Keďže sa očakáva, že zvýšenie limitu povedie k obmedzeniu povinností súvisiacich s DPH, a teda k zníženiu nákladov na dodržiavanie predpisov malých podnikov, ako aj k zníženiu administratívnej záťaže daňových orgánov, a vzhľadom na zanedbateľný vplyv na celkové príjmy pochádzajúce z DPH by sa Litve malo povoliť pokračovať v uplatňovaní odchyľujúceho sa opatrenie.
                  
               
                     (10)
                  
                  
                     Povolenie na uplatňovanie odchyľujúceho sa opatrenia by malo byť časovo obmedzené. Toto časové obmedzenie by malo byť dostatočné na to, aby bolo možné vyhodnotenie účinnosti a primeranosti limitu. Okrem toho majú členské štáty v súlade so smernicou (EÚ) 2020/285 do 31. decembra 2024 prijať a uverejniť zákony, iné právne predpisy a správne opatrenia potrebné na dosiahnutie súladu s článkom 1 uvedenej smernice a uvedené ustanovenia uplatňovať od 1. januára 2025. Je preto vhodné povoliť Litve uplatňovať odchyľujúce sa opatrenie na ďalšie obmedzené obdobie do 31. decembra 2024.
                  
               
                     (11)
                  
                  
                     V dôsledku ťažkostí spôsobených pandémiou ochorenia COVID-19 trval proces obnovenia platnosti odchyľujúceho sa opatrenia dlhšie, ako sa pôvodne očakávalo, a nebol ukončený do 31. decembra 2020. Ak sa toto rozhodnutie nebude uplatňovať so spätnou účinnosťou, malé podniky utrpia hospodárske straty. Je preto vhodné uplatňovať toto rozhodnutie so spätnou účinnosťou od 1. januára 2021, aby sa zabezpečila právna kontinuita odchyľujúceho sa opatrenia,
                  
               PRIJALA TOTO ROZHODNUTIE:
         
            Článok 1
            Odchylne od článku 287 smernice 2006/112/ES sa Litovskej republike povoľuje oslobodiť od dane z pridanej hodnoty zdaniteľné osoby, ktorých ročný obrat nepresahuje 55 000 EUR.
         
         
            Článok 2
            Toto rozhodnutie nadobúda účinnosť dňom jeho oznámenia.
            Uplatňuje sa od 1. januára 2021 do 31. decembra 2024.
         
         
            Článok 3
            Toto rozhodnutie je určené Litovskej republike.
         
         
            V Bruseli 22. januára 2021
            
               
                  Za Radu
               
               
                  predsedníčka
               
               A. P. ZACARIAS
            
         
         
            (1)  Ú. v. EÚ L 347, 11.12.2006, s. 1.
         
            (2)  Vykonávacie rozhodnutie Rady 2011/335/EÚ z 30. mája 2011, ktorým sa Litovskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 150, 9.6.2011, s. 6).
         
            (3)  Smernica Rady (EÚ) 2020/285 z 18. februára 2020, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, a nariadenie (EÚ) č. 904/2010, pokiaľ ide o administratívnu spoluprácu a výmenu informácií na účely monitorovania správneho uplatňovania osobitnej úpravy pre malé podniky (Ú. v. EÚ L 62, 2.3.2020, s. 13).
         
            (4)  Nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. ES L 155, 7.6.1989, s. 9).